Blockchain-teknologien er ubrukelig for banker

Kryptert valuta tilbyr noe finansinstitusjoner ikke vil ha, nemlig mangel på kontroll.

Så hva i all verden skal banker gjøre mens disse blockchain-greiene pågår? De kan jo ikke bare sitte passivt og se på at kryptovalutaer spiser lunsjen deres? spør artikkelforfatteren. Her fra den amerikanske sentralbanken Federal Reserve. Ntb Scanpix, Kevin Lamarque

Stein Håvard Ludvigsen

21. apr. 2016 21:37 Sist oppdatert 22. april 2016

Viten er Aftenpostens satsing på forskning og vitenskap, der forskere og fagfolk fra hele landet bidrar med artikler.

Begrepet "blockchain-teknologi" er på alles lepper innen bank og finans. Men de færreste forstår hva denne teknologien egentlig gjør. Og hvor lite den kan hjelpe banker. Det er den syv år gamle statsløse valutaen bitcoin som er bakteppet for den pågående hypen rundt blockchain-begrepet.

Lever i beste velgående

Til alles forundring – meg inkludert – har valutaen ikke bare overlevd, men vokst seg sterkere og mer verdifull under et konstant angrep fra hackere, myndigheter, svindlere og så videre. Bitcoin er blitt erklært død hundre ganger av ledende nyhetsmedier i løpet av sin levetid. Nøyaktig hundre ganger, ifølge nettsiden "Bitcoin Obituaries", som viser en oversikt over alle nekrologene som er blitt skrevet om valutaen. Men på tross av alle dødserklæringene lever bitcoin i beste velgående.

Det er denne motstandsdyktigheten som etter hvert fanget bankenes interesse. De spurte seg selv: "Er dette noe vi kan utnytte?" Resultatet var at begrepet "blockchain-teknologi" begynte å sirkulere for to-tre år siden.

Mer om Blockchain:

Les også Tillit satt i system

Flere tiår gammel teknologi

Definisjonen av blockchain-teknologi er teknologien som bitcoin bygger på. I 2015 startet absolutt alle større banker i verden interne prosjekter og samarbeidsprosjekter for å se nærmere på hvordan de kan utnytte denne teknologien.

Stein Håvard Ludvigsen

Også i Norge rører bankene på seg. Bankenes Standardiseringskontor – et felles organ for norske banker – har et pågående blockchain-prosjekt. Nordea og Danske Bank er med i blockchain-initiativet R3 sammen med 40 andre finansinstitusjoner.Så hva er det egentlig denne teknologien gjør? Hvis man plukker teknologien under bitcoin fra hverandre, er det ingenting nytt. Det er database, nettverk og kryptografi. Flere tiår gammel teknologi som alle banker bruker i dag. Men i bitcoin er disse gamle teknologiene satt sammen på en genial måte. De danner en struktur som gjør at man får en database som ingen kontrollerer.

Joacim Lund:

Les også 7 teknologitrender som endrer verden nå

Trenger ikke be om lov

Og nettopp denne egenskapen gjør at man kan bruke den til å holde styr på en nøytral valuta. Selve strukturen fungerer heller ikke uten at det er nettopp en valuta den holder styr på. Blockchain-teknologi gir altså mangel på kontroll. Absolutt alle som vil, kan delta. Men absolutt ingen kontrollerer systemet. Dette er bitcoins styrke.

Det er ingen dør myndigheter eller andre interesser kan banke på for å ta kontroll over systemet. Samtidig kan alle som ønsker delta i bitcoin-systemet på den måten de vil. Du trenger ikke å be noen om lov til å bruke bitcoin som penger eller å lage dataprogrammer som bruker bitcoin på én eller annen måte.

Blockchain-teknologi er ikke et dataprogram en bank kan installere på serverne i kjelleren og forvente at den effektiviserer banken. Blockchain-teknologi tilbyr noe bankene ikke vil ha, nemlig mangel på kontroll.

Sannheten åpenbarer seg

Og nå begynner denne sannheten å åpenbare seg for bankvesenet. Det tidligere nevnte R3-initiativet må kunne kalles verdens ledende blockchain-prosjekt for banker. Den tekniske direktøren for R3, Richard G. Brown, har nylig gått ut i sin blogg og beskrevet hva deres produkt, Corda, er blitt.

Brown er en dyktig person som fikk den vanskelige oppgaven å omsette høytsvevende blockchain-begreper fra bankenes styrerom til konkret programvare som skal være nyttig for banker. Sluttproduktet, Corda, har rett og slett ingen tilknytning til blockchain-teknologi, og Brown er også tydelig på dette i bloggen sin.

Corda ble bare en standard som to banker kan bruke seg imellom for å overføre gjeldsbrev og kontrakter. Så hva i all verden skal banker gjøre mens disse blockchain-greiene pågår? De kan jo ikke bare sitte passivt og se på at kryptovalutaer spiser lunsjen deres?

Tidlig ute på banen

Mitt råd er at de begynner å ta kryptovalutaer på alvor og trykke dem til sitt bryst. Dagens valutasystem kommer til å leve parallelt med kryptovalutaer i mange år fremover, og transaksjoner mellom de to systemene vil fortsette å vokse. Goldman Sachs har vært tidlig ute på banen når det gjelder dette.

De investerte i det amerikanske selskapet Circle som veksler mellom kryptovalutaer og tradisjonell valuta for folk flest. I forrige uke inngikk Circle også et samarbeid med Barclays for å forenkle veksling mellom bitcoin, engelske pund og euro. JPMorgan med Jamie Dimon i spissen hevder på sin side at bitcoin kommer til å dø fordi myndigheter kommer til å forby valutaen.

Tiden vil vise om JPMorgan eller bitcoin legger på røret først.